ฮ่องกง

| เขตบริหารพิเศษฮ่องกงแห่งสาธารณรัฐประชาชนจีน 中華人民共和國香港特別行政區 |
| --- | --- |
   ธงชาติ    ตรา  
ที่ตั้งของฮ่องกงในประเทศจีน
ภาษาราชการ: กวางตุ้ง อังกฤษ
: จีนกวางตุ้ง
อักษรทางการ: อังกฤษ จีนดั้งเดิม
กลุ่มชาติพันธุ์ : 92.0% จีน 2.5% ฟิลิปปินส์ 2.1% อินโดนีเซีย 0.8% ตะวันตก 2.6% อื่น ๆ
ศาสนา : 54.3% ไม่มี / พื้นบ้าน 27.9% พุทธ / เต๋า 6.7% โปรเตสแตนต์ 5.3% โรมันคาทอลิก 4.2% อิสลาม 1.4% ฮินดู
การปกครอง: ระบบฝ่ายบริหารที่ได้รับมอบอำนาจปกครองภายในสาธารณรัฐสังคมนิยม

• ผู้บริหารสูงสุด : จอห์น ลี
• หัวหน้าฝ่ายยุติธรรม : แอนดรูว์ ชึง
 
สภานิติบัญญัติ: สภานิติบัญญัติฮ่องกง
เขตบริหารพิเศษในสาธารณรัฐประชาชนจีน

• การยึดครองของบริเตน : 26 มกราคม 1841
• สนธิสัญญานานกิง : 29 สิงหาคม 1842
• อนุสัญญาปักกิ่ง : 18 ตุลาคม 1860
• การขยายอนุสัญญาดินแดนฮ่องกง : 1 กรกฎาคม 1898
• การยึดครองของกองทัพจักรวรรดิญี่ปุ่น : 25 ธันวาคม 1941 ถึง 30 สิงหาคม 1945
• ปฏิญญาร่วมจีน-อังกฤษ : 19 ธันวาคม 1984
• การรับมอบอธิปไตยจากสหราชอาณาจักร : 1 กรกฎาคม 1997
 
พื้นที่
• รวม: 1,104 ตารางกิโลเมตร (426 ตารางไมล์) (179th)
• แหล่งน้ำ (%): 4.58 (50 km2; 19 sq mi)
ประชากร
• 2557 ประมาณ: 7,234,800 (100th)
• ความหนาแน่น: 6,544 ต่อตารางกิโลเมตร (16,948.9 ต่อตารางไมล์)
จีดีพี (อำนาจซื้อ) : 2560 (ประมาณ)
• รวม: $ 453.019 พันล้าน
• ต่อหัว: $ 61,015
จีดีพี (ราคาตลาด) : 2560 (ประมาณ)
• รวม: $ 334.104 พันล้าน
• ต่อหัว: $ 44,999
จีนี (2559):  53.9 สูง
เอชดีไอ (2562):  0.949 สูงมาก · 4
สกุลเงิน: ดอลล่าร์ฮ่องกง (HK$) (HKD)
เขตเวลา: UTC+8
• ฤดูร้อน (เวลาออมแสง): UTC+8
ขับรถด้าน: ซ้าย
รหัสโทรศัพท์: +852
รหัส ISO 3166: HK
โดเมนบนสุด: .hk   .香港
ฮ่องกง หรือ เซียงก่าง (อังกฤษ: Hong Kong; จีน: 香港) มีชื่ออย่างเป็นทางการว่า เขตบริหารพิเศษฮ่องกงแห่งสาธารณรัฐประชาชนจีน (อังกฤษ: Hong Kong Special Administrative Region of the People's Republic of China) เป็นเขตปกครองตนเองริมฝั่งทางตอนใต้ของประเทศจีนอยู่ในภูมิภาคเอเชียตะวันออก มีสามเหลี่ยมปากแม่น้ำจูเจียงและทะเลจีนใต้โอบรอบ ด้วยเนื้อที่ 1,104 ตารางกิโลเมตร และประชากรกว่า 7.5 ล้านคน ถือเป็นเขตปกครองที่มีประชากรอยู่อาศัยหนาแน่นที่สุดแห่งหนึ่ง โดยอัตราความหนาแน่นประชากรสูงเป็นอันดับ 4 ของโลก ฮ่องกงยังเป็นหนึ่งในเขตปกครองตนเองที่พัฒนามากที่สุดในโลก
ประวัติศาสตร์ของฮ่องกงเริ่มต้นจากการเป็นอาณานิคมของสหราชอาณาจักร (ฮ่องกงของบริเตน) หลังจากจีนพ่ายแพ้ในสงครามฝิ่น เกาะฮ่องกง และดินแดนตอนปลายคาบสมุทรเกาลูนตกเป็นอาณานิคมใน ค.ศ. 1842 และ 1860 ตามลำดับ อาณานิคมขยายไปถึงคาบสมุทรเกาลูนหลังสงครามฝิ่นครั้งที่สอง และขยายออกไปอีกเมื่อสหราชอาณาจักรทำสัญญาเช่าดินแดนเป็นเวลา 99 ปีใน ค.ศ. 1898 ฮ่องกงของบริเตนถูกยึดครองโดยจักรวรรดิญี่ปุ่นตั้งแต่ ค.ศ. 1941 ถึง 1945 ในช่วงสงครามโลกครั้งที่สองก่อนจะกลับมามีสถานะเดิมอีกครั้งหลังการยอมจำนนของญี่ปุ่น ต่อมา สหราชอาณาจักรทำสัญญาส่งมอบดินแดนทั้งหมดคืนให้แก่ประเทศจีนใน ค.ศ. 1997 และมีสถานะเป็นหนึ่งในสองเขตบริหารพิเศษของจีน (อีกแห่งคือมาเก๊า) แต่จีนได้รับรองให้ฮ่องกงสามารถรักษาระบอบการปกครองและเศรษฐกิจที่แยกจากประเทศจีนแผ่นดินใหญ่ได้ โดยอยู่ภายใต้หลักการของ "หนึ่งประเทศ สองระบบ" เดิมทีฮ่องกงเป็นเพียงหมู่บ้านเกษตรกรและชาวประมง แต่ความเจริญได้เข้ามาสู่เกาะอย่างรวดเร็วและได้พัฒนาจนกลายเป็นหนึ่งในศูนย์กลางทางการค้าและการเดินเรือที่สำคัญที่สุดแห่งหนึ่งของโลก ฮ่องกงกลายเป็นหนึ่งในสี่เสือแห่งเอเชียที่มีการพัฒนาอุตสาหกรรมในช่วงทศวรรษ 1950 และแม้จะไม่มีสถานะเป็นประเทศ แต่ในปัจจุบันฮ่องกงเป็นผู้ส่งออกรายใหญ่อันดับ 9 และผู้นำเข้ารายใหญ่อันดับ 8 ของโลก
ฮ่องกงอยู่ในอันดับสามของโลกตามการจัดอันดับความสามารถการแข่งขันทางการเงิน เป็นรองเพียงนิวยอร์กและลอนดอน และเป็นหนึ่งในศูนย์กลางทางธุรกิจที่สำคัญของโลก ฮ่องกงยึดระบบเศรษฐกิจแบบผสมโดยเน้นระบบทุนนิยมซึ่งมีการเก็บภาษีต่ำและระบบการค้าเสรี รายได้หลักมาจากภาคบริการและการส่งออก มีสกุลเงินคือดอลลาร์ฮ่องกง ซึ่งเป็นสกุลเงินที่มีการซื้อขายมากเป็นอันดับ 9 ของโลก ฮ่องกงมีจำนวนมหาเศรษฐีอาศัยอยู่มากเป็นอันดับสองของโลก และยังมีจำนวนประชากรผู้มีรายได้สูงมากที่สุดในโลก อย่างไรก็ดี แม้จะมีรายได้ประชากรสูง แต่ก็ประสบปัญหาความเหลื่อมล้ำทางเศรษฐกิจสูง และปัญหาค่าครองชีพสูงเป็นลำดับต้น ๆ ของโลก ฮ่องกงมีจำนวนตึกระฟ้ามากที่สุดในโลก และมีราคาอสังหาริมทรัพย์ที่แพงที่สุดแห่งหนึ่งของโลก
ฮ่องกงเป็นเขตปกครองตนเองที่พัฒนาสูง โดยอยู่ในอันดับ 4 จากการจัดอันดับดัชนีการพัฒนามนุษย์ และเป็นประเทศหรือเขตปกครองตนเองเพียงแห่งเดียวในเอเชียที่ติดอันดับ 1 ใน 5 ของโลก ประชากรฮ่องกงยังมีอัตราการคาดหมายคงชีพสูง และจากการมีประชากรอาศัยอย่างหนาแน่น ทำให้ฮ่องกงพัฒนาการขนส่งสาธารณะที่มีประสิทธิภาพสูง โดยมีอัตราการใช้บริการสูงถึง 90% ฮ่องกงมีส่วนร่วมในองค์การการค้าโลก, ความร่วมมือทางเศรษฐกิจเอเชีย-แปซิฟิก, คณะกรรมการโอลิมปิกสากล และหน่วยงานของสหประชาชาติหลายแห่ง